

REPUBLIKA HRVATSKA

SISAČKO-MOSLAVAČKA ŽUPANIJA

OPĆINA MAJUR

OPĆINSKO VIJEĆE

KLASA: -

URBROJ: -

Majur, x. x. 2025. godine

**PRIJEDLOG**

Na temelju članka 42. Zakona o lokalnim porezima („Narodne novine“, broj 115/16, 101/17, 114/22, 114/23 i 152/24), članka 14. Statuta Općine Majur (»Službeni vjesnik« Općine Majur, broj 11/13 i 41/13, »Službene novine Općine Majur«, broj 3/14, 1/18, 2/20, 1/21, 4/21 i 1/23) te suglasnosti Ministarstva financija da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate poreza jedinica lokalne i područne (regionalne) samouprave (»Narodne novine«, broj 1/17) Općinsko vijeće Općine Majur, na 20. sjednici održanoj x. x. 2025. godine, donosi

ODLUKU

O OPĆINSKIM POREZIMA OPĆINE MAJUR

OPĆE ODREDBE

Članak 1.

Ovom Odlukom utvrđuju se općinski porezi, na temelju kojih se ostvaruju prihodi kojima u okviru samoupravnog djelokruga Općina Majur slobodno raspolaže, porezni obveznici, porezna osnovica, stope i visina poreza te način obračuna i plaćanja poreza u skladu sa Zakonom.

 VRSTE POREZA

Članak 2.

Općinski porezi su:

1. porez na potrošnju

2. porez na nekretnine

3. porez na korištenje javnih površina

1. Porez na potrošnju

Članak 3.

Porez na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića i piva plaća se po stopi od 3% od osnovice na koju se plaća porez na potrošnju.

Članak 4.

Osnovica za utvrđivanje poreza iz članka 5. ove Odluke je prodajna cijena pića, po kojoj se pića prodaju u ugostiteljskim objektima, a u koju nije uključen porez na dodanu vrijednost.

Članak 5.

Obveznik poreza na potrošnju je pravna i fizička osoba koja pruža ugostiteljske usluge na području Općine Majur.

Članak 6.

Obračunsko razdoblje poreza na potrošnju je od prvog do posljednjeg dana u mjesecu.

Utvrđenu obvezu poreza na potrošnju za obračunsko razdoblje iz prethodnog stavka ovog članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

Obveznik plaćanja poreza na potrošnju Obrazac PP-MI-PO podnosi nadležnoj poreznoj ispostavi za područje Općine Majur.

1. Porez na nekretnine

Članak 7.

Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.

Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.

Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole.

Obveza plaćanja poreza na dohodak od iznajmljivanja kuća, stanova, soba i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja nema utjecaja na utvrđivanje statusa nekretnine za potrebe utvrđivanja poreza na nekretnine

Članak 8.

Porez na kuće za odmor plaća se 1,33 eura po m2 korisne površine nekretnine, određene propisom kojim se uređuju uvjeti i mjerila za izračun zaštićene najamnine.

Članak 9.

Porez na nekretnine ne plaća se na nekretnine:

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

Radi dokazivanja da se radi o nekretnini koja služi za stalno stanovanje, u skladu sa stavkom 1. točkom 1. ovoga članka, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini.

Porezno tijelo ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

U slučaju iz stavka 1. točke 2. ovoga članka smatra se da se nekretnina iznajmljuje na temelju ugovora o najmu za stalno stanovanje ako je u određenom poreznom razdoblju iznajmljena najmanje deset mjeseci.

U slučaju iz stavka 1. točke 7. ovoga članka stambena namjena nekretnine u smislu ove Odluke utvrđuje se na temelju postojanja infrastrukture ili opreme ili uređaja koji zamjenjuju priključak na infrastrukturu.

Za nekretnine iz stavka 1. točke 7. ovoga članka porezni obveznik dužan je dokazati da je onemogućena stambena namjena nekretnine.

Članak 10.

Porez na nekretnine lokalni je porez čiji se prihod dijeli:

1. 80 % udio Općine Majur

2. 20 % udio Sisačko-moslavačke županije.

Članak 11.

Obveznik poreza na nekretnine dužan je do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od plaćanja poreza na nekretnine iz članka 9. ove Odluke.

Članak 12.

Porez na nekretnine plaća se u roku od 15 dana od dana dostave rješenja o utvrđivanju poreza.

3. Porez na korištenje javnih površina

Članak 13.

Porez na korištenje javnih površina plaćaju pravne i fizičke osobe koje koriste javne površine za obavljanja djelatnosti.

Članak 14.

Porez na korištenje javnih površina obračunava i plaća se dnevno po stopi od 15 % na iznos ugovorene naknade po m2 korištene javne površine.

Visina naknade za korištenje javne površine regulirana je posebnom odlukom.

KAZNENE ODREDBE

Članak 15.

Za prekoračenje rokova, odnosno za neispunjenje obveza propisanih ovom Odlukom u prekršajnom postupku pokrenutom protiv pravnih i fizičkih osoba, primjenjivati će se kazne propisane Zakonom o lokalnim porezima.

ZAJEDNIČKE ODREDBE

Članak 16.

Poslove utvrđivanja, evidentiranja, nadzora, naplate i ovrhe radi naplate svih poreza propisanih ovom Odlukom prenosi se u cijelosti na Ministarstvo financija, Poreznu upravu.

U svezi s razrezom, naplatom, žalbom, obnovom postupaka, zastarom i drugim postupovnim odredbama pri plaćanju općinskih poreza na odgovarajući način se primjenjuju odredbe Općeg poreznog zakona.

Poreznoj upravi za obavljanje poslova iz stavka 1. ovog članka pripada naknada u iznosu od 5% od ukupno naplaćenih prihoda.

Ovlašćuje se nadležna organizacija platnog prometa zadužena za naplatu javnih prihoda, da naknadu Poreznoj upravi određenoj stavkom 3. ovog članka, obračuna i uplati u državni proračun i to do zadnjeg dana u mjesecu za protekli mjesec.

Porezna uprava, dužna je do 15. u mjesecu, za prethodni mjesec, Općini Majur dostavljati zbirna izvješća o utvrđenim i naplaćenim porezima navedenima u članku 2. ove Odluke.

PRIJELAZNE I ZAVRŠNE ODREDBE

Članak 17.

Stupanjem na snagu ove Odluke prestaje važiti Odluka o općinskim porezima Općine Majur (»Narodne novine« broj 69/2017 i »Službenim novinama Općine Majur« broj 4/17 i 8/17).

Članak 18.

Ova Odluka stupa na snagu osmog dana od dana objave u »Službenim novinama Općine Majur«.

 Predsjednik

 Općinskog vijeća

 Milan Živković